કોલંબોની આસપાસનાં ગામડાંમાંય એરનસિંગનાં ભુતિયા ઘર-હાઁટેડ હાઉસની વાતો ચર્ચાતી. લોકોના ટોળા ભૂતનાં કારનામા નજરોનજર જોવાં એરનસિંગને ત્યાં જતા. એ અવર-જવરથીય એરનસિંગ ગળે આવી ગયો હતો. એવાં સંજોગોમાં ડૉ. કોવૂર તેમનાં કાફલા સાથે ત્યાં પહોચ્યા. લોકોની ભીડમાંથી રસ્તો કાઢી ઘરમાં જતાં તેમનાં નાકે નવ આવ્યાં. ઘર અંદરની ભીંતો પર પણ ગંદા અક્ષરોમાં એલફેલ લખાણ હતું. એ ભૂતનાં હસ્તાક્ષર હોવાનું એરનસિંગે કહ્યું. ભૂત ખાસ તો હેમીને જ પજવે છે, એના જ કપડાં ફાડે છે ને એને ગમતાં વાસણો ફોડે છે, એવી પોદીએ માહિતી આપી. એરનસિંગે વધુમાં જણાવ્યું કે હેમી ઘણીવાર ચીસાચીસ કરતી ઊંઘમાંથી ઉઠે છે. આ ઘરમાં ભૂતની સમસ્યા છે, એમ વિચારી મેં તેને થોડાં દિવસ કાકાને ત્યાં રહેવા મોકલી. એમનાં ઘરમાં એક સુવાવડી બહેન છે. એક દિવસ ભૂતે બાળકની દૂધની બોટલ ફોડી સૌને ગભરાવી માર્યાં માટે કાકા હેમીને પાછા ઘરે મૂકી ગયા. ડૉ. કોવૂરને ઘેરી વળી ઘરનાં તથા બહારનાં લોકો ભૂતનાં કારનામા કહ્યે જતા હતાં.